**Ministru kabineta noteikumu projekta “Noteikumi par atļaujām elektroenerģijas ražošanas jaudu palielināšanai vai jaunu ražošanas iekārtu ieviešanai”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir pilnveidot regulējumu, ar kuru tiek izsniegtas Ekonomikas ministrijas atļaujas elektroenerģijas ražošanas iekārtu ieviešanai, lai novērstu situācijas, kurās atļaujas saņēmēji dažādu iemeslu dēļ nerealizē atļaujā noteiktās darbības vienlaikus rezervējot līdz 5 gadiem jaunas elektroenerģijas ražošanas jaudas elektroenerģijas sadales un pārvades sistēmās, tādējādi radot risku, ka elektroenerģijas ražošanas jaudas var vairs nebūt pieejamas tiem atļauju saņēmējiem, kas patiešām tehniski un finansiāli var un grib ieviest elektrostaciju. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ekonomikas ministrijas iniciatīva, pamatojoties uz Elektroenerģijas tirgus likuma 22.pantu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2009.gada 11.augusta noteikumu Nr.883 “Noteikumi par atļaujām elektroenerģijas ražošanas jaudu palielināšanai vai jaunu ražošanas iekārtu ieviešanai” (turpmāk – Noteikumi Nr.833) 2.punktu, Ekonomikas ministrija (turpmāk – Ministrija) ik gadu saņem vairākus simtus iesniegumu elektroenerģijas ražošanas iekārtu ieviešanai vai esošo elektroenerģijas ražošanas iekārtu jaudu palielināšanai.  Atbilstoši Noteikumu Nr.883. 3.punktam, ja iesniedzēja iesniegums ir atbildis visām Noteikumu Nr.883 prasībām, Ministrija 30 dienu laikā izsniedz lēmumu par atļauju elektroenerģijas ražošanas iekārtu ieviešanai vai elektroenerģijas ražošanas jaudu palielināšanai (turpmāk – atļauja). Ar saņemto Ministrijas atļauju, topošais elektroenerģijas ražotājs vēršas pie sistēmas operatora atbilstoši Sabiedrisko pakalpojumu regulēšanas komisijas (turpmāk – SPRK) padomes 2012.gada 22.februāra lēmuma Nr.1/6 “Sistēmas pieslēguma noteikumi elektroenerģijas ražotājiem” (turpmāk – Lēmums Nr. 1/6) 4.punktam ar pieteikumu jaunas elektrostacijas pieslēgšanai sistēmai vai esošā sistēmas pieslēguma jaudas palielināšanai. Sistēmas operators, izsniedzot elektroenerģijas ražotājam tehniskos noteikumus sistēmas pieslēguma izveidei, rezervē elektroenerģijas sistēmā elektroenerģijas ražotājam nepieciešamo jaudu.  2019.gadā Ministrija izsniedza 345 atļaujas, no kurām 31 atļauja bija tā saucamajām lielajām elektrostacijām jeb elektrostacijām ar elektroenerģijas ražošanas jaudu virs 1 MW. Laika posmā no 2014. līdz 2019.gadam Ministrija ir izdevusi 73 lielo elektrostaciju atļaujas ar kopējo jaudu 1095 MW. Savukārt šī gada sākumā konstatēts īpaši būtisks lielo elektrostaciju iesniegumu skaita pieaugums un jau gada pirmajā ceturksnī no 3 uzņēmumiem (Lursoft datu bāzes dati liecina, ka tos pārstāv viena un tā pati persona) ir saņemts 31 iesniegums, lai saņemtu atļaujas vēja parku būvniecībai kopā 198 MW apmērā.  Saņemtā informācija no AS “Sadales tīkls” un AS “Augstsprieguma tīkls” liecina, ka kopš 2014. gada 55 no Ministrijas atļauju saņēmējiem ir vērsušies pie sistēmas operatoriem ar lūgumu izsniegt tehniskos noteikumus. Šobrīd spēkā esošie tehniskie noteikumi un attiecīgas sistēmas jaudu rezervācijas ir par kopējo jaudu 618,35 MW elektroenerģijas pārvades tīklā un 25,42 MW elektroenerģijas sadales tīklā.  Savukārt kopš 2014.gada tīklam kopumā pieslēgtas tikai 6 lielās elektrostacijas, no kurām viena elektrostacija ar jaudu 20,7 MW ir pieslēgta pie elektroenerģijas pārvades tīkla, bet 5 elektrostacijas ar kopējo jaudu 10,1 MW ir pieslēgtas pie elektroenerģijas sadales tīkla.  Ņemot vērā proporciju starp rezervētajām un reāli ieviestajām jaudām, pēdējā gada laikā ir konstatēta problēmsituācija, kurā sistēmas operatori ir veikuši jaudu rezervāciju elektroenerģijas sistēmā, bet topošais elektroenerģijas ražotājs dažādu iemeslu dēļ neuzbūvē/nepalielina savu elektroenerģijas ražošanas iekārtu, kā rezultātā jauda elektroenerģijas sistēmā ir rezervēta nelietderīgi. Tas savukārt rada pamatotas bažas, ka elektroenerģijas ražotājam, kurš būtu finansiāli, administratīvi un tehniski gatavs izveidot izmaksu efektīvu lielu elektrostaciju, vairs var nebūt iespēja rezervēt elektroenerģijas ražošanas jaudu elektroenerģijas sistēmā, jo sistēmas jaudu rezervācijas kapacitāte var būt izsmelta.  Lai risinātu šo problēmu, noteikumu projekta mērķis ir nodrošināt, ka elektroenerģijas ražošanas jaudu rezervācija sistēmā tiek veikta tikai tajā brīdī, kad pastāv jau zināma garantija no potenciālā elektroenerģijas ražotāja puses, ka elektrostacija tik tiešām tiks uzbūvēta un elektroenerģija tiks ražota.  Noteikumu projekta pamatā ir 3 principi:   1. potenciālais elektroenerģijas ražotājs vēršas pēc atļaujas ministrijā tikai pēc tam, kad noskaidrots, vai elektroenerģijas ražošanas jaudu palielināšanai vai jaunu ražošanas iekārtu ieviešanai nepieciešams ietekmes sākotnējais izvērtējums vai ietekmes uz vidi novērtējums (turpmāk – IVN), kā arī pēc šo procedūru veikšanas, ja to veikšanu paredz ietekmes uz vidi novērtējumu regulējošie normatīvie akti. Attiecīgi, potenciālais ražotājs jau būtu saņēmis vai nu Valsts vides dienesta tehniskos noteikumus saskaņā ar likuma “Par ietekmes uz vidi novērtējumu” 13. panta otro daļu, kas tiek izsniegti arī paredzētajām darbībām pēc sākotnējā ietekmes izvērtējuma, ja netiek piemērots ietekmes uz vidi novērtējums, vai akcepta lēmumu pēc ietekmes uz vidi novērtējuma, kas saskaņā ar likuma “Par ietekmes uz vidi novērtējumu” 21. panta pirmo daļu ir attiecīgās valsts institūcijas, pašvaldības, citas likumā noteiktās institūcijas vai Ministru kabineta lēmums par atļauju uzsākt paredzēto darbību, kas kopā ar pārējiem Noteikumu Nr. 883 2.punktā minētajiem dokumentiem būtu jāiesniedz Ekonomikas ministrijā atļaujas saņemšanai. Vēršoties Ministrijā jau ar šādiem tehniskajiem noteikumiem vai akcepta lēmumu, Ministrija varētu gūt lielāku pārliecību par šī projekta īstenotāja nodomiem un praktiskajām iespējām šo elektrostaciju realitātē arī izbūvēt, nevis nelietderīgi rezervēt elektrosistēmas jaudu uz vairākiem gadiem, pirms noskaidrots, vai projekta īstenošanai nav no vides aizsardzības apsvērumiem izrietoši šķēršļi. 2. Būvniecības uzsākšanas termiņš no Atļaujas saņemšanas brīža tiek noteikts 6 mēneši (pašreizējo 24 mēnešu vietā). Ņemot vērā 1) punktā minēto principu, saņemot Ministrijas atļauju, IVN jau būtu veikts, tādējādi zūd nepieciešamība pēc garāka būvniecības uzsākšanas termiņa, jo IVN veikšana ir viens no laikietilpīgākajiem administratīvajiem procesiem elektrostacijas realizēšanas gaitā. Ja Ministrija nesaņems Noteikumu Nr.883 7.punktā minēto apliecinājumu par būvniecības uzsākšanu 6 mēnešu laikā, Ministrija anulēs atļauju. Sistēmas operators nav tiesīgs pieslēgt elektroenerģijas ražošanas jaudu sistēmai, ja atļauja nav spēkā esoša.   Ievērojot tiesiskās paļāvības principu, noteikumu projekta beigās ir pievienots pārejas regulējums, kas nosaka, ka uz atļaujām, kas izsniegtas saskaņā ar Noteikumiem Nr.883, joprojām attieksies 24 mēnešu būvniecības uzsākšanas termiņš.   1. Lai novērstu situācijas, kad topošais elektroenerģijas ražotājs neuzsāk būvniecību laikā vai arī nepabeidz to atļaujā noteiktajā termiņā, noteikumi papildus ievieš drošības naudas iemaksu (elektrostacijām ar jaudu virs 1MW). Drošības naudas apmērs ir atkarīga no uzstādāmās elektroenerģijas ražošanas jaudas (EUR/MW) un jāiemaksā speciāli izveidotā Ministrijas deponēto naudas līdzekļu uzskaites kontā. Ieviešot elektrostaciju atbilstoši atļaujā noteiktajiem termiņiem (tostarp paturot iespēju par 2 gadiem pagarināt atļaujas derīguma termiņu), elektroenerģijas ražotājs pēc apliecinājuma iesniegšanas par pieslēgšanos elektroenerģijas tīklam, varēs saņemt atpakaļ savu iemaksāto drošības naudu. Tāpat drošības naudu būs iespējams saņemt atpakaļ situācijās, kur elektrostacija nav laikus ieviesta no valsts vai pašvaldību iestādes atkarīgu iemeslu dēļ.   Drošības naudas apmērs tiek noteikts balstoties uz 2018.gada statistiku par mazo elektrostaciju (līdz 10 megavatiem) jaudu un saražoto elektroenerģijas apjomu gadā. Pēc šiem datiem tika aprēķināts, cik vidēji megavatstundas (MWh) elektroenerģijas tiek saražotas gadā no 1 megavata (MW) jaudas. Šīs MWh (ko saražo viens 1 MW) tiek reizinātas ar Nordpool elektroenerģijas biržas 2018.gada vidējo cenu par MWh un izdalīts uz 12 mēnešiem, iegūstot 1 mēneša bruto peļņu par 1 MW jaudas saražoto elektroenerģijas apjomu. 1% no šī 1 mēneša bruto peļņas kļūst par drošības naudas apmēru par 1 MW līdz 1,99 MW jaudu (178 euro). 2 MW līdz 2,99 MW jaudas drošības nauda ir 1,5% apmērā no 2018.gada vidējās elektrostaciju 1 mēneša bruto peļņas (267 euro), bet no 3 MW līdz 3,99 MW drošības nauda ir 2% apmērā, kas ir 356 euro. Ja elektrostacijas plānotā jauda ir 4 MW vai vairāk, tad drošības naudas apmērs ir 356 euro plus 50 euro par katru MW, kas pārsniedz 3,99 MW. Tas nozīmē, ka elektrostacijai, kuras plānotā jauda ir 10 MW, drošības naudas apmērs būs 356 euro + (7 x 50 euro) = 356 euro + 350 euro = 706 euro.  Noteikumu projekts augstāk minēto iemeslu dēļ veido stingrāku normatīvo ietvaru elektrostacijām ar jaudu 1 MW un vairāk, bet vienlaikus mazina administratīvo slogu elektrostacijām ar jaudu zem 1 MW. Tā kā elektrostacijas ar jaudu zem 1 MW atstāj salīdzinoši ļoti nelielu ietekmi uz energosistēmu kopumā, tad lai veicinātu iedzīvotāju un uzņēmumu interesi pēc elektroenerģijas ražošanas iekārtu ieviešanas elektroenerģijas pašu patēriņam, tiek samazināts informācijas un datu apjoms, kas jāraksta iesniegumā saskaņā ar Noteikumu Nr.883 1.pielikumu. Savukārt Noteikumu Nr.883 2.pielikums (noteikumu projektā tas ir 3.pielikums), kurā jāsniedz specifiskāka elektroenerģijas ražošanas iekārtu tehniskā informācija turpmāk tiks attiecināta tikai uz elektroenerģijas ražošanas iekārtām ar jaudu 1 MW vai vairāk. Tāpat noteikumu projekta 6.punkts, kas attiecas uz augstāk raksturoto pienākumu sniegt apliecinājumu par būvniecības uzsākšanu, attieksies tikai uz tiem elektroenerģijas ražotājiem, kuru elektroenerģijas ražošanas iekārtu jauda būs 1 MW vai vairāk. Vienlaikus, par elektrostacijām ar jaudu zem 1 MW joprojām būs jāsniedz noteikumu projekta 8.punktā minētais apliecinājums par elektroenerģijas ražošanas iekārtu pieslēgšanu tīklam.  Jāuzsver, ka līdz ar Elektroenerģijas tirgus likuma 22.panta 1.daļas grozījumiem, kas stājās spēkā 2020.gada 15.februārī, atļauja elektroenerģijas ražošanas iekārtu ieviešanai vai jaudu palielināšanai nepieciešama tikai tad, ja elektroenerģijas ražošanas jauda pārsniedz 11,1 kilovatu. Skaidrības labad tas precizēts arī noteikumu projekta 1.punktā.  Vienlaikus, ar noteikumu projektu tiek svītrotas Noteikumu Nr.883 11. un 12. punktā noteiktās vēsturiskās prasības nosūtīt informāciju par izsniegtajām atļaujām Sabiedrisko pakalpojumu regulēšanas komisijai un elektroenerģijas pārvades sistēmas operatoram. Atbilstoši augstāk raksturotajai situācijai, izsniegtās atļaujas nesniedz objektīvu informāciju par ieviesto elektroenerģijas iekārtu apjomu, to jaudu un citiem parametriem, jo bieži vien iekārtas tomēr netiek ieviestas, tādējādi Sabiedrisko pakalpojumu regulēšanas komisija un pārvades sistēmas operators negūst noderīgu informāciju un datu sūtīšana ir kļuvusi visām pusēm par administratīvo slogu, nevis ieguvumu. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Privātpersonas, kuras plāno ieviest elektroenerģijas ražošanas iekārtas; elektroenerģijas sadales un pārvades sistēmas operatori |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav ietekmes uz tautsaimniecību.  Prasība veikt IVN pirms atļaujas saņemšanas nav uzskatāma par administratīvā sloga palielināšanu, jo tā ir jebkurā gadījumā veicamu darbību samainīšana vietām. Būvniecības uzsākšanas termiņa saīsinājums ir uzskatām par stimulu, nevis administratīvo slogu.  Prasība iemaksāt drošības naudu varētu tikt uzskatīta par zināmu administratīvā sloga pieaugumu elektrostaciju ieviesējiem, tomēr prakse liecina, ka tas ir vienīgais risinājums kā efektīvi kontrolēt elektroenerģijas jaudu ieviešanu, lai sistēma būtu ilgtspējīga un efektīva.  Visbeidzot, noteikumu projekts samazina administratīvo slogu tiem topošajiem elektroenerģijas ražotājiem, kuri plāno ieviest elektrostaciju ar jaudu zem 1 megavata, jo tiek atvieglotas prasības, kas šiem ražotājiem jāizpilda. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība projekta izstrādē nodrošināta saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” (turpmāk – MK noteikumi Nr. 970) 13. un 14. punktu:  1) Paziņojums par līdzdalības iespējām projekta izstrādes procesā 18.05.2020. tika publicēts Ekonomikas ministrijas tīmekļavietnē  2) Paziņojums par līdzdalības iespējām projekta izstrādes procesā 18.05.2020. publicēts Ministru kabineta tīmekļa vietnē |
| 2. | Sabiedrības līdzdalība projekta izstrādē | Sabiedrībai tika nodrošināta iespēja iepazīties ar noteikumu projektu Ekonomikas ministrijas tīmekļa vietnē un Ministru kabineta tīmekļa vietnē un izteikt par to viedokli līdz 02.06.2020. (sākotnēji noteikumu projekts tika gatavots kā esošo Noteikumu Nr.883 grozījumu projekts, bet beigu stadijā pārveidots kā jauns noteikumu projekts, kas aizstās Noteikumus Nr.883). |
| 3. | Sabiedrības līdzdalības rezultāti | Sabiedriskas apspriešanas ietvaros viedokli sniedza Vēja enerģijas asociācija.  Pēc projekta izsludināšanas valsts sekretāru sanāksmē, saņemti atzinumi no Latvijas Pašvaldību savienības, Latvijas siltumuzņēmumu asociācijas, Latvijas Brīvo arodbiedrību savienības, Sabiedrisko pakalpojumu regulēšanas komisijas, Finanšu ministrijas, Tieslietu ministrijas, Vides aizsardzības un reģionālās attīstības ministrijas un AS “Sadales tīkls”. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrijas, AS “Sadales tīkls”, AS “Augstsprieguma tīkls” |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Iesniedzējs:

Ekonomikas ministrs J.Vitenbergs

Vīza:

Valsts sekretārs E.Valantis

Rozentāle, 67013046

Liga.Rozentale@em.gov.lv